ai4bharat/Pralekha huggingface dataset:
वाणिज्य एवं उद्योग मंत्रालय
एससीओ सदस्य देशों की व्यापार क्षमता का उपयोग करने के लिए विश्वास और पारदर्शिता के साथ रचनात्मक सहयोग महत्वपूर्ण है: श्रीमती अनुप्रिया पटेल
एससीओ सदस्यों को एक ऐसा एजेंडा तैयार करना चाहिए जो समतावादी, समावेशी और विकासपरक हो: श्रीमती अनुप्रिया पटेल
वाणिज्य और उद्योग राज्य मंत्री श्रीमती अनुप्रिया पटेल ने कहा कि एससीओ सदस्य देशों की व्यापार क्षमता का उपयोग करने के लिए विश्वास और पारदर्शिता के साथ रचनात्मक सहयोग महत्वपूर्ण है। वे विदेशी अर्थव्यवस्था और विदेश व्यापार का कामकाज देखने वाले शंघाई सहयोग संगठन  के मंत्रियों की 21वीं बैठक में बोल रही थीं। श्रीमती पटेल ने सभी एससीओ सदस्यों के लिए पारस्परिक रूप से लाभप्रद, संतुलित और समान लाभ के लिए एससीओ क्षेत्र में उपलब्ध अवसरों का उल्लेख किया। उन्होंने व्यापार और वाणिज्य में संतुलित और समान विकास के लिए एससीओ सदस्य देशों के बीच प्रभावी सहयोग की जरूरत पर जोर दिया।
श्रीमती पटेल ने कहा कि आर्थिक बहाली के तहत विकास में नई जान फूंकने के लिये यह जरूरी है कि संतुलित तथा समतावादी आर्थिक प्रगति को ध्यान में रखकर सामूहिक प्रयास किये जायें। उन्होंने जोर देकर कहा कि विश्वास और पारदर्शिता वैश्विक व्यापार की स्थिरता को निर्धारित करती है तथा बहुपक्षीय व्यापार प्रणाली के मूलभूत सिद्धांतों और उद्देश्यों को संरक्षित करती है।
श्रीमती अनुप्रिया पटेल ने किसी भी महामारी से लड़ने के लिए सस्ती दवाओं, चिकित्सा विज्ञान, टीकों के साथ-साथ स्वास्थ्य सुविधाओं को सस्ती दरों पर उपलब्ध कराने की आवश्यकता पर जोर दिया। इस सिलसिले में सबसे गरीब लोगों के जीवन, आजीविका, भोजन और पोषण सुरक्षा को संरक्षित करना प्रमुख है।
श्रीमती पटेल ने कहा कि मानव जाति की समृद्धि के लिए तकनीकी विकास, संसाधनों के इष्टतम उपयोग, पर्यावरण के संरक्षण, संसाधनों के सतत वितरण पर उत्कृष्ट व्यवहारों को साझा करने की जरूरत है, ताकि वर्तमान और भावी पीढ़ी के पास खुशहाल जीवन जीने के लिए पर्याप्त संसाधन हों। पर्यावरण के मुद्दे पर उन्होंने कहा कि विश्व मंच पर जलवायु एजेंडा का उपयोग व्यापार और निवेश सहयोग को प्रतिबंधित करने वाले उपायों को पेश करने के लिए नहीं किया जाना चाहिए।
श्रीमती पटेल ने इस बात को भी रेखांकित किया कि डिजिटल प्रौद्योगिकी को लेकर विकसित और विकासशील देशों के बीच बड़ा अंतराल है, जिसे डिजिटल क्षमताओं का निर्माण करके कम करने की आवश्यकता है।
श्रीमती पटेल ने एससीओ की हालिया पहल की सराहना की, जिसमें वाराणसी शहर को 2022-2023 की अवधि के लिए पहली बार एससीओ पर्यटन और सांस्कृतिक राजधानी के रूप में नामित किया गया है। उन्होंने आशा व्यक्त की कि इससे पर्यटन और लोगों से लोगों के बीच मेल-मिलाप को बढ़ावा देने तथा व्यापार और आर्थिक सहयोग को बढ़ावा देने में मदद मिलेगी।
अपने वक्तव्य के अंत में, श्रीमती अनुप्रिया पटेल ने इस बात पर जोर दिया कि एससीओ सदस्यों को एक ऐसा एजेंडा तैयार करना चाहिये, उस पर अमल करना और आगे बढ़ाना चाहिए जो समतावादी, समावेशी और विकासपरक हो।
इस वर्चुअल बैठक में एससीओ सचिवालय के प्रतिनिधि और चीन, कजाकिस्तान, किर्गिस्तान, पाकिस्तान, रूस, ताजिकिस्तान और उज्बेकिस्तान के प्रतिनिधिमंडलों के प्रमुखों ने भाग लिया।
आईएफएससी प्राधिकरण
जीआईएफटी आईएफएससी में फिनटेक इकोसिस्टम को मजबूत बनाने के लिये आईएफएससीए ने जीवीएफएल लिमिटेड के साथ समझौता-ज्ञापन पर हस्ताक्षर किये
जीआईएफटी आईएफएससी में फिनटेक इकोसिस्टम को सहयोग देने और उसे मजबूत बनाने के लिये इंटरनेशनल फाइनेंशियल सर्विसेज सेंटर्स अथॉरिटी  ने आज गिफ्ट सिटी स्थित आईएफएससीए के कार्यालय में जीवीएफएल लिमिटेड के साथ समझौता-ज्ञापन पर हस्ताक्षर किये।
समझौता-ज्ञापन के तहत दोनों संगठनों के बीच सूचनाओं के आदान-प्रदान में सहयोग तथा सेमिनारों, वेबिनारों, सम्मेलनों आदि के जरिये गिफ्ट आईएफएससी में फिनटेक की प्रगति के लिये विभिन्न कदम उठाने पर ध्यान दिया गया है। समझौते के तहत गिफ्ट आईएफएससी तथा आईएफएससीए के रेगुलेटरी सैंडबॉक्स की संस्थाओं के कार्य में तेजी लाने वाले फिनटेक के समर्थन, मार्गदर्शन, सलाह और अन्य सहयोग को भी शामिल किया गया है। सबसे अहम यह है कि समझौता-ज्ञापन से गिफ्ट आईएफएससी में निवेश इकोसिस्टम को बढ़ाने और उसे पुष्ट करने में तेजी भी आयेगी।
आईएफएससीए एक एकीकृत नियामक संस्था है, जो भारत में स्थापित आईएफएससी में वित्तीय उत्पादों, वित्तीय सेवाओं और वित्तीय संस्थानों के नियमन तथा विकास के लिये जिम्मेदार है। आईएफएससीए वित्तीय प्रौद्योगिकियों  को प्रोत्साहन देता है तथा बैंकिंग, बीमा, शेयर और निधि प्रबंधन आदि क्षेत्रों में वित्तीय सेवायें देता है। साथ ही गिफ्ट आईएफएससी में विश्वस्तरीय फिनटेक हब की स्थापना को बढ़ावा देता है, जो विश्व के अन्य आईएफसी के समकक्ष आ सकें।
जीवीएफएल लिमिटेड भारत में उद्यम पूंजी में अग्रणी है। जीवीएफएल को 1990 में विश्व बैंक और गुजरात सरकार ने प्रोत्साहित किया था। उसका प्रबंधन एक स्वतंत्र, स्वायत्तशासी बोर्ड करता है। यह उद्यम वित्तीय कंपनी है और गुजरात के अहमदाबाद में स्थित है। कंपनी का मुख्य उद्देश्य कई सेक्टरों के उद्यम पूंजी इकोसिस्टम को सहारा देना है, जिसमें फिनटेक भी शामिल है। कंपनी नवोन्मेषी विचारों के साथ उद्यमियों को वित्तीय सहायता देती है और उन्हें प्रोत्साहित करती है।
अपने मजबूत इकोसिस्टम तथा वित्तीय संस्थानों के स्वदेशी और अंतर्राष्ट्रीय नेटवर्क के आधार पर गिफ्ट-आईएफएससी, फिनटेक कंपनियों की मदद करने में सक्षम है। आईएफएससी भी भारत में एक अलग वित्तीय संस्था होने के नाते अनोखे लाभ प्रदान करती है। इसमें मुद्रा को बदलने पर कोई प्रतिबंध नहीं है तथा बैंकिंग, पूंजी बाजार, बीमा और निधि प्रबंधन के लिये एकीकृत नियामक तैयार करती है, जिसके कारण नवोन्मेषी विचारों या समाधान वाली फिनटेक फर्मों को लाभ होता है। इसके तहत व्यापार की आसानी के सम्बंध में एकीकृत नियामक के जरिये बैंकिंग, पूंजी या बीमा सेक्टर को बढ़ावा मिलता है।
रेल मंत्रालय
आरपीएफ/आरपीएसएफ के कार्मिकों को विशिष्ट और सराहनीय सेवाओं के लिए राष्ट्रपति पुलिस पदक प्रदान किया गया
उत्तर-पूर्व रेलवे के प्रधान मुख्य सुरक्षा आयुक्त विशिष्ट सेवा के लिए राष्ट्रपति पुलिस पदक  से सम्मानित
गणतंत्र दिवस 2022 के अवसर पर, राष्ट्रपति ने आरपीएफ/आरपीएसएफ के निम्नलिखित कार्मिकों को विशिष्ट सेवाओं के लिए राष्ट्रपति पुलिस पदक  और सराहनीय सेवाओं के लिए पुलिस पदक  से सम्मानित किया है:
विशिष्ट सेवा के लिए राष्ट्रपति पुलिस पदक :
I. श्री अतुल कुमार श्रीवास्तव, प्रधान मुख्य सुरक्षा आयुक्त, उत्तर-पूर्व रेलवे
सराहनीय सेवा के लिए पुलिस पदक :
1. श्री अजय कुमार शर्मा, सहायक कमांडेंट, 6 बटालियन आरपीएसएफ
2. श्री संजय सुरेश जोशी, सहायक सुरक्षा आयुक्त, दक्षिण-पूर्व रेलवे
3. श्री जावेद मोकाशी, निरीक्षक/दक्षिण-पश्चिम रेलवे
4. श्री श्रवण कुमार, निरीक्षक, उत्तर रेलवे
5. श्री सरोज कुमार दुबे, निरीक्षक, जेजेआर आरपीएफ अकादमी, लखनऊ
6. श्री नरसिम्हा उडुगु, निरीक्षक/दक्षिण-मध्य रेलवे
7. श्री प्रबीर कुमार दास, निरीक्षक/पूर्वी रेलवे
8. श्री सुखवंत सिंह, उप-निरीक्षक, जेजेआर आरपीएफ अकादमी, लखनऊ
9. श्री ओमप्रकाश डागर, उप निरीक्षक, पश्चिम रेलवे
10. श्री के.एम.सुनील कुमार, उप-निरीक्षक/दक्षिण रेलवे
11. श्री सुप्रिय ठाकुर, सब-इंस्पेक्टर/पूर्वी रेलवे
12. श्री मस्तान वली शेख, सहायक उप-निरीक्षक / दक्षिण-मध्य रेलवे
13. श्री आदित्य प्रकाश सिंह, सहायक उप-निरीक्षक/उत्तर-पूर्व रेलवे
14. श्री कुणाल कर पुरकायस्थ, हेड कांस्टेबल, पूर्व रेलवे
15. श्री कैलाश चंद्र जोशी, रसोइया/उत्तर रेलवे।
प्रधानमंत्री कार्यालय
प्रधानमंत्री कल राजधानी में ‘खेलो इंडिया’ कार्यक्रम का शुभारंभ करेंगे
प्रधानमंत्री श्री नरेन्द्र मोदी 31 जनवरी, 2018 को नई दिल्ली के इंदिरा गांधी स्टेडियम में स्कूली खेलों के प्रथम ‘खेलो इंडिया’ कार्यक्रम का शुभारंभ करेंगे।
‘खेलो इंडिया’ कार्यक्रम का उद्देश्य जमीनी स्तर पर खेल संस्कृति को पुनर्जीवित करना है। इसके लिए देश में खेले जाने वाले सभी खेलों के लिए एक मजबूत संरचना का निर्माण किया जाएगा ताकि भारत खेलों में एक अग्रणी राष्ट्र के रूप में स्थापित हो सके। प्रधानमंत्री श्री नरेन्द्र मोदी के विजन को ध्यान में रखते हुए ‘खेलो इंडिया’ स्कूलों में युवा खेल प्रतिभाओं की पहचान करेगा और उन्हें भविष्य के चैम्पियन के रूप में विकसित करने में सहायता प्रदान करेगा।
एक उच्च स्तरीय समिति युवा खेल प्रतिभाओं की पहचान करेगी और उन्हें आठ सालों तक पांच लाख रुपये प्रतिवर्ष की आर्थिक सहायता दी जाएगी।
‘खेलो इंडिया’ का आयोजन 31 जनवरी से 8 फरवरी, 2018 तक नई दिल्ली में किया जाएगा। 17 वर्ष से कम उम्र के युवाओं को निम्न 16 खेलों के लिए आमंत्रित किया गया है- तीरंदाजी, एथलेटिक्स, बैडमिंटन, बास्केटबॉल, मुक्केबाजी, फुटबॉल, जिमनास्टिक्स, हॉकी, जूडो, कबड्डी, खो-खो, निशानेबाजी, तैराकी, वॉलीबॉल, भारोत्तोलन, कुश्ती। इस आयोजन से भारत की युवा खेल प्रतिभाएं उभरकर सामने आएंगी और इससे देश की खेल शक्ति का भी पता चलेगा।
‘खेलो इंडिया’ स्कूली खेलों में 199 स्वर्ण पदक, 199 रजत पदक और 275 कॉस्य पदक दिए जाएंगे। 17 वर्ष से कम आयु के देश की बेहतरीन खेल प्रतिभाएं इस आयोजन में हिस्सा लेंगी।
कृषि एवं किसान कल्याण मंत्रालय
मुख्य फसलों के उत्पादन का चौथा अग्रिम अनुमान जारी
देश में खाद्यान्न का 308.65 मिलियन टन रिकार्ड उत्पादन
किसानों के अथक परिश्रम, वैज्ञानिकों की कुशलता व सरकार की नीतियों से रिकार्ड उत्पादन-तोमर
कृषि एवं किसान कल्याण मंत्रालय द्वारा वर्ष 2020-21 के लिए मुख्य फसलों के उत्पादन का चौथा अग्रिम अनुमान जारी कर दिया गया हैं। खाद्यान्न का 308.65 मिलियन टन रिकार्ड उत्पादन हुआ है। केंद्रीय कृषि एवं किसान कल्याण मंत्री श्री नरेंद्र सिंह तोमर ने कहा है कि किसानों के अथक परिश्रम, वैज्ञानिकों की कुशलता और भारत सरकार की कृषि एवं किसान हितैषी नीतियों से देश में रिकार्ड खाद्यान्न उत्पादन हो रहा है। भारतीय कृषि को आगे बढ़ाने के लिए प्रधानमंत्री श्री नरेंद्र मोदी जी के नेतृत्व में केंद्र सरकार, राज्यों के साथ मिलकर ठोस कार्य कर रही है, जो आगे भी जारी रहेगा।
केंद्रीय मंत्री श्री तोमर ने बताया कि वर्ष 2020-21 के लिए चौथे अग्रिम अनुमान के अनुसार, देश में कुल खाद्यान्न उत्पादन रिकॉर्ड 308.65 मिलियन टन अनुमानित है, जो वर्ष 2019-20 के उत्पादन की तुलना में 11.14 मिलियन टन अधिक है। वर्ष 2020-21 के दौरान खाद्यान्न उत्पादन विगत पांच वर्षों  के औसत खाद्यान्न उत्पादन की तुलना में 29.77 मिलियन टन अधिक है। वर्ष 2020-21 के दौरान चौथे अग्रिम अनुमान के अनुसार, मुख्य फसलों के अनुमानित उत्पादन इस प्रकार है:
- खाद्यान्न- 308.65 मिलियन टन 
- चावल- 122.27 मिलियन टन 
- गेहूं- 109.52 मिलियन टन 
- पोषक/मोटा अनाज– 51.15 मिलियन टन
- मक्का- 31.51 मिलियन टन 
- दलहन- 25.72 मिलियन टन 
- तूर- 4.28 मिलियन टन
- चना- 11.99 मिलियन टन 
- तिलहन– 36.10 मिलियन टन 
- मूंगफली- 10.21 मिलियन टन 
- रेपसीड एवं सरसों- 10.11 मिलियन टन
- गन्ना –399.25 मिलियन टन
- कपास- 35.38 मिलियन गांठें 
- पटसन एवं मेस्टा- 9.56 मिलियन गांठें 
वर्ष 2020-21 के दौरान चावल का कुल उत्पादन रिकॉर्ड 122.27 मिलियन टन अनुमानित है। यह विगत पांच वर्षों के 112.44 मिलियन टन औसत उत्पादन की तुलना में 9.83 मिलियन टन अधिक है।
वर्ष 2020-21 के दौरान गेहूं का कुल उत्पादन रिकॉर्ड 109.52 मिलियन टन अनुमानित है। यह 100.42 मिलियन टन औसत उत्पादन की तुलना में 9.10 मिलियन टन अधिक है।
इसी प्रकार, पोषक/मोटे अनाजों का उत्पादन 51.15 मिलियन टन अनुमानित है, जो वर्ष 2019-20 के उत्पादन की तुलना में 3.40 मिलियन टन अधिक है। इसके अलावा, यह औसत उत्पादन की तुलना में भी 7.14 मिलियन टन अधिक है।
वर्ष 2020-21 के दौरान कुल दलहन उत्पादन रिकॉर्ड 25.72 मिलियन टन अनुमानित है जो विगत पांच वर्षों के 21.99 मिलियन टन औसत उत्पादन की तुलना में 3.73 मिलियन टन अधिक है।
वर्ष 2020-21 के दौरान देश में कुल तिलहन उत्पादन रिकॉर्ड 36.10 मिलियन टन अनुमानित है, जो वर्ष 2019-20 के उत्पादन की तुलना में 2.88 मिलियन टन अधिक है। इसके अलावा, वर्ष 2020-21 के दौरान तिलहनों का उत्पादन 30.55 मिलियन टन, औसत तिलहन उत्पादन की तुलना में 5.56 मिलियन टन अधिक है।
वर्ष 2020-21 के दौरान देश में गन्ने का उत्पादन 399.25 मिलियन टन अनुमानित है, जो वर्ष 2019-20 के दौरान के औसत गन्ना उत्पादन 362.07 मिलियन टन की तुलना में 37.18 मिलियन टन अधिक है
कपास का उत्पादन 35.38 मिलियन गांठें  अनुमानित हैं जो औसत कपास उत्पादन की तुलना में 3.49 मिलियन गांठें अधिक है। पटसन एवं मेस्ता का उत्पादन 9.56 मिलियन गांठें  अनुमानित हैं।
विभिन्न फसलों के उत्पादन का मूल्यांकन राज्यों से प्राप्त आंकड़ों पर आधारित है और अन्य स्रोतों से उपलब्ध सूचनाओं से इसे सत्यापित किया गया है।
2020-21 के लिए खाद्यान्न उत्पादन का चौथा अग्रिम अनुमान
सड़क परिवहन एवं राजमार्ग मंत्रालय
केंद्रीय मंत्री श्री नितिन गडकरी ने जम्मू और कश्मीर के उपराज्यपाल श्री मनोज सिन्हा के साथ लद्दाख के लिए प्रत्येक मौसम में सड़क संपर्क सुनिश्चित करने के उद्देश्य से बन रही एशिया की सबसे लंबी सुरंग जोजिला टनल का निरीक्षण किया
केंद्रीय सड़क परिवहन एवं राजमार्ग मंत्री श्री नितिन गडकरी ने आज जम्मू और कश्मीर के उपराज्यपाल श्री मनोज सिन्हा तथा सड़क परिवहन एवं राजमार्ग से संबंधित संसदीय सलाहकार समिति के सदस्यों की उपस्थिति में लद्दाख के लिए प्रत्येक मौसम में सड़क संपर्क सुनिश्चित करने के उद्देश्य से बन रही एशिया की सबसे लंबी सुरंग जोजिला टनल व जम्मू और कश्मीर में निर्माणाधीन एक अत्यंत महत्वपूर्ण परियोजना का निरीक्षण किया।
जम्मू और कश्मीर में 25000 करोड़ रुपये के व्यय के साथ 19 सुरंगों का निर्माण-कार्य किया जा रहा है। इस ढांचागत कार्यक्रम के तहत जोजिला में 6800 करोड़ रुपये की लागत से 13.14 किलोमीटर लंबी सुरंग और इसके साथ एक उप-सड़क का निर्माण कार्य प्रगति पर है। यह 7.57 मीटर ऊंची घोड़े की नाल के आकार की सिंगल-ट्यूब व द्वि-दिशात्मक सुरंग है, जो कश्मीर में गांदरबल तथा लद्दाख के कारगिल जिले में द्रास शहर के बीच हिमालयन क्षेत्र स्थित जोजिला दर्रे के नीचे से गुजरेगी। इस विशेष परियोजना में एक स्मार्ट टनल  प्रौद्योगिकी का इस्तेमाल किया गया है और इस सुरंग का निर्माण न्यू ऑस्ट्रियन टनलिंग मेथड का उपयोग करके किया जा रहा है। यह सुरंग सीसीटीवी, रेडियो कंट्रोल, निर्बाध बिजली आपूर्ति और वायु-संचार जैसी आवश्यक सुविधाओं से लैस है। भारत सरकार द्वारा इस परियोजना में आधुनिक तकनीक के इस्तेमाल करने से इसे 5000 करोड़ रुपए से अधिक की बचत हुई है।
जोजिला सुरंग परियोजना के तहत बनने वाली मुख्य जोजिला टनल 13,153 मीटर लंबी है और इसमें 810 मीटर की कुल लंबाई के 4 पुलिया निर्धारित हैं, 4,821 मीटर की कुल लंबाई की 4 नीलग्रार सुरंगें, 8 कट जो 2,350 मीटर की कुल लंबाई को और तीन कट 500 मीटर को कवर करते हैं, इसके अलावा 391 मीटर तथा 220 मीटर के ऊर्ध्वाधर वेंटिलेशन शाफ्ट लगाया जाना प्रस्तावित हैं। अभी तक जोजिला सुरंग का 28 प्रतिशत कार्य खत्म हो चुका है।
इस सुरंग का निर्माण कार्य पूरा हो जाने से लद्दाख के लिए हर मौसम में सड़क संपर्क सुविधा स्थापित हो जाएगी। वर्तमान समय में सामान्य मौसम के दौरान जोजिला दर्रे को पार करने के लिए औसत यात्रा अवधि में कभी-कभी तीन घंटे लग जाते हैं, लेकिन इस सुरंग के पूर्ण रूप से बन जाने के बाद सफर का समय घटकर सिर्फ 20 मिनट रह जाएगा। यात्रा के समय में कमी आने से कोई संदेह नहीं है कि ईंधन की बचत भी होगी।
जोजिला दर्रे के पास का इलाका बेहद कठिन है और यहां पर हर वर्ष कई जानलेवा दुर्घटनाएं हो जाती हैं। जोजिला सुरंग का कार्य पूरा हो जाने के बाद दुर्घटनाओं की संभावना नगण्य हो जाएगी। एक बार संचालन शुरू होने के बाद यह सुरंग कश्मीर घाटी और लद्दाख के बीच प्रत्येक मौसम में सड़क संपर्क सुविधा सुनिश्चित करेगी, जो लद्दाख के विकास तथा पर्यटन को बढ़ावा देने, स्थानीय व्यापारिक वस्तुओं की मुक्त आवाजाही और आपात स्थिति में भारतीय सशस्त्र बलों की गतिविधियों के लिए अत्यंत महत्वपूर्ण होगा।
पर्यटन मंत्रालय
अतुल्य भारत अभियान पाटा स्वर्ण पुरस्कार 2019 का विजेता बना
पर्यटन मंत्रालय ने 2018-19 के दौरान अतुल्य भारत “फाइंड द इन्क्रेडेबल यू” अभियान विश्व स्तर पर जारी किया था। इस अभियान को पाटा  स्वर्ण पुरस्कार 2019 का विजेता घोषित किया गया है। इस वर्ष के लिए 78 संगठनों से 198 आवेदन प्राप्त हुए थे।
पर्यटन मंत्रालय अतुल्य भारत ब्रांड के तहत अंतर्राष्ट्रीय स्तर पर प्रत्येक वर्ष मीडिया अभियान चलाता है। इस अभियान को टेलीविजन, प्रिंट, डिजिटल और सोशल मीडिया में दिखाया जाता है।
अभियान को आगे बढ़ाने के लिए अतुल्य भारत 2.0 अभियान को सितंबर, 2017 में लांच किया गया था। इस अभियान की मुख्य विशेषता संभावित बाजार को ध्यान में रखते हुए कंटेंट निर्माण करना था।
अभियान 2.0 के तहत मंत्रालय के द्वारा पांच नए टेलीविजन कमर्शियल का निर्माण किया गया, जिन्हें टेलीविजन, डिजिटल और सोशल मीडिया पर पूरे विश्व में प्रसारित किया गया।
- योगः “रेसट्रैक का योगी”
- आरोग्यः “श्रीमान और श्रीमती जोंस का पुनर्जीवन”
- विलासिताः “मैनहटन की महारानी”
- खान-पानः “मसाला मास्टर शेफ”
- वन्यजीवनः “पेरिस में वन्य संरक्षण क्षेत्र”
अभियान की रणनीति के तहत गंतव्य स्थलों के अनुभव के स्थान पर यात्रियों के अनुभव को विशेष महत्व दिया गया। यात्रियों के अनुभव को यात्रियों की आत्मकथा के रूप में सामने रखा गया। इसकी टैग लाइन थी- “फाइंड द इन्क्रेडेबल यू”।
एशिया-पैसेफिक क्षेत्र में पर्यटन उद्योग को बढ़ावा देने में उत्कृष्ट योगदान देने के लिए पाटा स्वर्ण पुरस्कार दिए जाते है।
मंत्रिमण्डल
मंत्रिमंडल ने नवगठित मत्स्य पालन विभाग में सचिव और संयुक्त सचिव का एक-एक पद सृजित करने की मंजूरी दी
 और संयुक्त सचिव के लिए लेवल 14  रखा गया है।
नवसृजित पद से मत्स्य पालन विभाग इस क्षेत्र के विकास, कल्याण और बड़ी संख्या में मछुआरों के हितों की रक्षा करने के लिए अनेक परियोजनाओं/योजनाओं को हाथ में लेने/उनकी निगरानी करने का काम कर सकेगा।
स्वास्थ्य एवं परिवार कल्याण मंत्रालय
भारत में कोविड-19 से ठीक हुए लोगों की कुल संख्या तीन करोड़ से अधिक हुई
राष्ट्रीय संचयी कोविड-19 टीकाकरण कवरेज 37.73 करोड़ के स्तर को पार कर गई
पिछले 24 घंटों में 37,154 दैनिक नये मामले सामने आए
भारत में सक्रिय मामलों की संख्या  का कुल मामलों में मौजूदा योगदान केवल 1.47 प्रतिशत है
पिछले 21 दिनों से दैनिक संक्रमण दर  तीन प्रतिशत से कम चल रही है
कोविड-19 के खिलाफ लड़ाई में एक महत्वपूर्ण उपलब्धि हासिल करते हुए देश में कोविड-19 से ठीक हुए लोगों की संख्या तीन करोड़ से अधिक हो गई है।
कोविड महामारी की शुरुआत से लेकर अब तक संक्रमित हुए लोगों में से 3,00,14,713 लोग पहले ही ठीक हो चुके हैं। पिछले 24 घंटों के दौरान ठीक हुए मरीजों की संख्या 39,649 रही। इस प्रकार कुल मिलाकर रिकवरी दर 97.22 प्रतिशत हुई है, जो लगातार रिकवरी के बढ़ते हुए रूझान को दर्शाती है।
दूसरी ओर भारत की संचयी टीकाकरण कवरेज 37.73 करोड़ के स्तर को पार कर गई है। आज प्रात: सात बजे तक प्राप्त रिपोर्ट के अनुसार 48,51,209 सत्रों के माध्यम से कुल मिलाकर 37,73,52,501 टीके लगाए जा चुके हैं। पिछले 24 घंटों के दौरान 12,35,287 टीके लगाए गए, जिनका विवरण इस प्रकार है –
|
|
स्वास्थ्यकर्मी
|
|
पहली खुराक
|
|
1,02,49,021
|
|
दूसरी खुराक
|
|
74,07,589
|
|
फ्रंटलाइन कर्मी
|
|
पहली खुराक
|
|
1,76,68,922
|
|
दूसरी खुराक
|
|
99,13,421
|
|
18 से 44 आयुवर्ग के व्यक्ति
|
|
पहली खुराक
|
|
11,24,48,511
|
|
दूसरी खुराक
|
|
37,46,523
|
|
45 से 59 आयुवर्ग के व्यक्ति
|
|
पहली खुराक
|
|
9,35,18,992
|
|
दूसरी खुराक
|
|
2,38,13,758
|
|
60 वर्ष से अधिक आयु के व्यक्ति
|
|
पहली खुराक
|
|
7,01,33,406
|
|
दूसरी खुराक
|
|
2,84,52,358
|
|
कुल
|
|
37,73,52,501
कोविड-19 टीकाकरण के सार्वभौमिकरण का नया चरण 21 जून, 2021 को शुरू हुआ। केन्द्र सरकार देश में कोविड-19 टीकाकरण की गति और दायरा बढ़ाने के लिए प्रतिबद्ध है।
पिछले 24 घंटों में 37,154 दैनिक नये मामले सामने आए हैं।
पिछले 15 दिनों से लगातार दैनिक नये मामलों की संख्या 50,000 से कम चल रही है। यह केन्द्र और राज्य/केन्द्र शासित प्रदेशों के लगातार और सामूहिक प्रयासों का परिणाम है।
देश में सक्रिय मामलों की संख्या आज 4,50,899 हो गई है और सक्रिय मामले अब देश के कुल संक्रमित मामलों के केवल 1.46 प्रतिशत ही हैं।
पूरे देश में परीक्षण क्षमता में लगातार बढ़ोतरी से पिछले 24 घंटों के दौरान कुल 14,32,343 व्यक्तियों की जांच की गई। देश में अब तक कुल मिलाकर 43 करोड़  परीक्षण किये जा चुके हैं।
देश में जहां एक ओर परीक्षण क्षमता में बढ़ोतरी हो रही है, वहीं साप्ताहिक संक्रमण में भी लगातार गिरावट हो रही है। साप्ताहिक संक्रमण दर वर्तमान में 2.32 प्रतिशत है, जबकि दैनिक संक्रमण दर आज 2.59 प्रतिशत है। दैनिक संक्रमण दर पिछले 21 दिनों से लगातार 3 प्रतिशत से कम बनी हुई है और यह 35 दिनों से लगातार 5 प्रतिशत से कम चल रही है।
रक्षा मंत्रालय
वायु सेना प्रमुख ने भारतीय वायु सेना के उत्कृष्ट खिलाड़ियों को सम्मानित किया
भारतीय वायु सेना के प्रतिभाशाली खिलाड़ियों, जिन्होंने राष्ट्रीय और अंतरराष्ट्रीय स्तर पर उत्कृष्ट प्रदर्शन किया है, को सम्मानित करने के लिए 15 मार्च, 2023 को नई दिल्ली स्थित वायु सेना स्टेशन में एक समारोह आयोजित किया गया। इस अवसर पर मुख्य अतिथि के रूप में वायु सेना प्रमुख एयर चीफ मार्शल वी.आर. चौधरी ने इसकी गरिमा बढ़ाई। इस समारोह में राष्ट्रीय/अंतरराष्ट्रीय मंचों पर पदक जीतने वाले 26 खिलाड़ियों, अंतर-सेवा/राष्ट्रीय चैंपियनशिप में विजेता भारतीय वायु सेना की तीन टीमों और सहायक कर्मचारियों को सम्मानित किया गया।
इस समारोह के दौरान वायु सेना प्रमुख  ने आईएएफ खिलाड़ियों की उपलब्धियों को रेखांकित और भारतीय वायु सेना की खेल विवरणिका का अनावरण किया।
उन्होंने अपने संबोधन में भारतीय वायु सेना के खिलाड़ियों की शानदार उपलब्धियों के लिए उनके प्रदर्शन की सराहना की। सीएएस ने खिलाड़ियों को बधाई देने के साथ उन्हें सलाह दी कि वे कड़ी मेहनत करना जारी रखें और खेल के क्षेत्र में भारतीय वायु सेना का नाम रौशन करें।
रक्षा मंत्रालय
राष्ट्रपति ने सशस्त्र और अर्धसैन्य बलों के कार्मिकों के लिए 132 वीरता पुरस्कारों और अन्य सम्मानों की मंजूरी दी
राष्ट्रपति ने भारतीय तटरक्षक कार्मिकों के लिए आठ तटरक्षक पदकों की भी मंजूरी दी
सशस्त्र बलों सर्वोच्च कमांडर और राष्ट्रपति श्री राम नाथ कोविंद ने सशस्त्र बलों के कार्मिकों और अर्द्धसैन्य बलों के सदस्यों के लिए 132 पुरस्कारों को मंजूरी दी है। इन पुरस्कारों में दो कीर्ति चक्र, एक वीर चक्र, 14 शौर्य चक्र, 8 बार टू सेना मेडल , 90 सेना मेडल, 5 नौसेना मेडल , 7 वायु सेना मेडल  और 5 युद्ध सेवा मेडल शामिल हैं।
रक्षामंत्री श्री राजनाथ सिंह ने विभिन्न सैनिक कार्रवाइयों में उल्लेखनीय योगदान के लिए सेना के कार्मिकों के लिए चार मेंशन-इन-डिस्पैच की भी मंजूरी दी है, जिसमें ‘ऑपरेशन अनंतनाग टाउन’ के लिए एक मरणोपरांत शामिल है।
इसके अलावा राष्ट्रपति श्री राम नाथ कोविंद ने भारतीय तटरक्षक कार्मिकों को उनकी वीरता और विशिष्ट / मेधावी सेवा के लिए एक राष्ट्रपति तटरक्षक मेडल , पांच तटरक्षक मेडल  और दो तटरक्षक मेडल  से भी सम्मानित किया है।
गणतंत्र दिवस और स्वतंत्रता दिवस पर 26 जनवरी, 1990 से प्रत्येक वर्ष भारतीय तटरक्षक के कार्मिकों को इन पुरस्कारों से सम्मानित किया जा रहा है।
मंत्रिमण्डल
केंद्रीय उपभोक्ता कार्य, खाद्य एवं सार्वजनिक वितरण मंत्री श्री रामविलास पासवान के निधन पर कैबिनेट ने शोक व्यक्त किया
दिवंगत नेता का अंतिम संस्कार पूरे राजकीय सम्मान के साथ किया जाएगा
केंद्रीय मंत्रिमंडल ने उपभोक्ता कार्य, खाद्य एवं सार्वजनिक वितरण मंत्री श्री रामविलास पासवान के निधन पर गहरा शोक व्यक्त किया है।
श्री रामविलास पासवान की स्मृति में मंत्रिमंडल ने दो मिनट का मौन भी रखा।
मंत्रिमंडल ने श्री रामविलास पासवान का अंतिम संस्कार पूरे राजकीय सम्मान के साथ करने को मंजूरी दी।
कैबिनेट ने आज निम्नलिखित प्रस्ताव पारित किए:
केंद्रीय मंत्रिमंडल ने उपभोक्ता कार्य, खाद्य एवं सार्वजनिक वितरण मंत्री श्री रामविलास पासवान के निधन पर गहरा दुख व्यक्त किया है।
उनके निधन से राष्ट्र ने एक प्रख्यात नेता, एक उत्कृष्ट सांसद और एक कुशल प्रशासक खो दिया है।
5 जुलाई, 1946 को शहरबनी जिला खगड़िया  में जन्मे श्री रामविलास पासवान ने कोसी कॉलेज खगड़िया और पटना विश्वविद्यालय, पटना में शिक्षा प्राप्त की। उन्होंने कला स्नात्तकोत्तर  और विधि स्नातक  की डिग्री प्राप्त की। उन्हें बुंदेलखंड विश्वविद्यालय, झाँसी  द्वारा डी.लिट की मानद उपाधि से भी सम्मानित किया गया।
श्री रामविलास पासवान बिहार के सबसे लोकप्रिय नेताओं में से एक थे और उन्हें व्यापक जनसमर्थन प्राप्त था। वह 1969 में संयुक्त सोशलिस्ट पार्टी के सदस्य के रूप में बिहार राज्य विधान सभा के लिए चुने गए थे। इसके बाद, उन्हें 1977 में हाजीपुर निर्वाचन क्षेत्र से रिकॉर्ड मतों के अंतर से छठी लोकसभा के सदस्य के रूप में चुना गया। श्री पासवान 1980 में 7वीं लोकसभा और 1984 में 8वीं लोकसभा के लिए फिर से चुने गए। वह 1989 में 9वीं लोकसभा के लिए फिर से निर्वाचित हुए और तब उन्हें श्रम और कल्याण मंत्री के रूप में नियुक्त किया गया। 1996 में वे तत्कालीन सरकार में रेल मंत्री बनाये गए और 1998 तक इस पद पर बने रहे। इसके बाद, उन्होंने अक्टूबर 1999 से लेकर सितंबर 2001 तक संचार मंत्री के रूप में कार्य किया। इसके पश्चात् श्री पासवान अप्रैल 2002 तक कोयला और खान मंत्री के पद पर कार्य करते रहे। 2004 के लोकसभा चुनावों के बाद, श्री पासवान संयुक्त प्रगतिशील गठबंधन सरकार में शामिल हुए और उन्हें रसायन और उर्वरक मंत्री और इस्पात मंत्री बनाया गया।
श्री पासवान 2014 में सोलहवीं लोकसभा के लिए चुने गए और उन्होंने उपभोक्ता कार्य, खाद्य एवं सार्वजनिक वितरण मंत्री पद की ज़िम्मेदारी निभाई। वर्ष 2019 में श्री पासवान राज्य सभा के लिए चुने गए और उन्हें फिर से उपभोक्ता कार्य, खाद्य एवं सार्वजनिक वितरण मंत्रालय का भार सौंपा गया।
श्री पासवान शोषितों की आवाज़ थे और वह हमेशा समाज के उपेक्षित वर्गों के हितों की रक्षा के लिए काम करते रहे।
केंद्रीय मंत्रिमंडल, सरकार और पूरे देश की ओर से शोक संतप्त परिवार के प्रति अपनी हार्दिक संवेदना प्रकट करता है।